CELEX: 32021D0430
Language: el
Date: 2021-03-05 00:00:00
Title: Απόφαση (ΕΕ) 2021/430 του Συμβουλίου της 5ης Μαρτίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης όσον αφορά τη δήλωση του Κιότο για την προαγωγή της πρόληψης του εγκλήματος, της ποινικής δικαιοσύνης και του κράτους δικαίου: προς την υλοποίηση της ατζέντας του 2030 για τη βιώσιμη ανάπτυξη, στο 14ο συνέδριο των Ηνωμένων Εθνών για την πρόληψη του εγκλήματος και την ποινική δικαιοσύνη που θα πραγματοποιηθεί από τις 7 έως τις 12 Μαρτίου 2021 στο Κιότο της Ιαπωνίας

12.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 86/2
               
            
         ΑΠΟΦΑΣΗ (ΕΕ) 2021/430 ΤΟΥ ΣΥΜΒΟΥΛΙΟΥ
         της 5ης Μαρτίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης όσον αφορά τη δήλωση του Κιότο για την προαγωγή της πρόληψης του εγκλήματος, της ποινικής δικαιοσύνης και του κράτους δικαίου: προς την υλοποίηση της ατζέντας του 2030 για τη βιώσιμη ανάπτυξη, στο 14ο συνέδριο των Ηνωμένων Εθνών για την πρόληψη του εγκλήματος και την ποινική δικαιοσύνη που θα πραγματοποιηθεί από τις 7 έως τις 12 Μαρτίου 2021 στο Κιότο της Ιαπωνίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1, το άρθρο 83 παράγραφος 1 και το άρθρο 84, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το 14ο συνέδριο των Ηνωμένων Εθνών (ΗΕ) για την πρόληψη του εγκλήματος και την ποινική δικαιοσύνη θα πραγματοποιηθεί στο Κιότο της Ιαπωνίας, από τις 7 έως τις 12 Μαρτίου 2021 («συνέδριο»). Το κύριο προϊόν του συνεδρίου θα είναι η δήλωση του Κιότο για την προαγωγή της πρόληψης του εγκλήματος, της ποινικής δικαιοσύνης και του κράτους δικαίου: προς την υλοποίηση της ατζέντας του 2030 για τη βιώσιμη ανάπτυξη («δήλωση του Κιότο»). Η δήλωση του Κιότο πρόκειται να εγκριθεί από το Συνέδριο.
                  
               
                     (2)
                  
                  
                     Η δήλωση του Κιότο καθορίζει το πλαίσιο της πολιτικής των Ηνωμένων Εθνών για την πρόληψη του εγκλήματος και την ποινική δικαιοσύνη για την επόμενη πενταετία. Αναφέρεται στον δεσμό μεταξύ της ανάπτυξης, αφενός, και του κράτους δικαίου και στην ανάγκη για αποτελεσματικές προσπάθειες καταπολέμησης της διαφθοράς, αφετέρου, στη σημασία της προαγωγής της πρόληψης του εγκλήματος, συμπεριλαμβανομένης της πρόληψης του εγκλήματος βάσει τεκμηριωμένης πρακτικής, της προώθησης των συστημάτων ποινικής δικαιοσύνης και της εντατικοποίησης της διεθνούς συνεργασίας και της τεχνικής βοήθειας για την πρόληψη και την αντιμετώπιση όλων των μορφών εγκληματικότητας, συμπεριλαμβανομένης της τρομοκρατίας και των αναδυόμενων μορφών εγκληματικότητας, όπως αυτές που έχουν αντίκτυπο στο περιβάλλον.
                  
               
                     (3)
                  
                  
                     Η Ένωση έχει υπάρξει ένας από τους σημαντικότερους εταίρους του Γραφείου των Ηνωμένων Εθνών για τα ναρκωτικά και το έγκλημα (UNODC) και έχει χρηματοδοτήσει διάφορες πρωτοβουλίες για την πρόληψη και την καταπολέμηση του εγκλήματος, όπως η δρομολόγηση της πλατφόρμας μάθησης για την καταπολέμηση της τρομοκρατίας τον Απρίλιο του 2020. Σε ευρύτερη κλίμακα, η επιχειρησιακή εταιρική σχέση μεταξύ της Ένωσης και του UNODC έχει εδραιωθεί με την πάροδο των ετών στη χρηματοδότηση διάφορων έργων.
                  
               
                     (4)
                  
                  
                     Η Ένωση έχει κάνει χρήση της αρμοδιότητάς της, βάσει του άρθρου 82 παράγραφος 1 και του άρθρου 83 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ), να νομοθετεί σ’ αυτούς τους τομείς προκειμένου να επιτύχει καλύτερα τη θέσπιση ενός χώρου ελευθερίας, ασφάλειας και δικαιοσύνης, με την έκδοση των οδηγιών 2011/36/ΕΕ (1), 2011/93/ΕΕ (2), 2013/40/ΕΕ (3), 2014/42/ΕΕ (4), (ΕΕ) 2017/541 (5), (ΕΕ) 2018/1673 (6) και (ΕΕ) 2019/713 του Ευρωπαϊκού Κοινοβουλίου και του Συμβουλίου (7).
                  
               
                     (5)
                  
                  
                     Ως εκ τούτου, το άρθρο 82 παράγραφος 1 και το άρθρο 83 παράγραφος 1 ΣΛΕΕ αποτελούν τη νομική βάση για περαιτέρω ενέργειες στις οποίες πρέπει να προβούν η Ένωση και τα κράτη μέλη της προκειμένου να δοθεί συνέχεια στο συνέδριο, με σεβασμό στη δέσμευση που έχει αναληφθεί με τη δήλωση της Ντόχα και η οποία θα επαναληφθεί με τη δήλωση του Κιότο, σύμφωνα με το ψήφισμα 72/192 της Γενικής Συνέλευσης των ΗΕ.
                  
               
                     (6)
                  
                  
                     Το άρθρο 218 παράγραφος 9 ΣΛΕΕ αποτελεί τη διαδικαστική νομική βάση για την απόφαση του Συμβουλίου σχετικά με τη θέση της Ένωσης όσον αφορά τη δήλωση του Κιότο. Προβλέπει ότι το Συμβούλιο, μετά από πρόταση της Επιτροπής, εκδίδει απόφαση για τον καθορισμό των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα.
                  
               
                     (7)
                  
                  
                     Η Ένωση και τα κράτη μέλη της έχουν ως στόχο να διαδραματίσουν ηγετικό ρόλο στη διεθνή καταπολέμηση του εγκλήματος. Η επείγουσα ανάγκη αντιμετώπισης των διασυνοριακών εγκλημάτων κατέστη πιο εμφανής κατά τη διάρκεια της πανδημίας COVID-19. Η πανδημία COVID-19 έχει γίνει αντικείμενο εκμετάλλευσης από εγκληματίες και ομάδες οργανωμένου εγκλήματος σε ολόκληρο τον κόσμο, γεγονός που καταδεικνύει ότι ο συντονισμός και η συνεργασία, τόσο στον τομέα της πρόληψης όσο και της δικαιοσύνης, έχουν υψίστη σημασία.
                  
               
                     (8)
                  
                  
                     Οι τρέχουσες προκλήσεις όσον αφορά την πρόληψη του εγκλήματος και την ποινική δικαιοσύνη θέτουν σε κίνδυνο την εσωτερική ασφάλεια της Ένωσης, αλλά το εύρος τους εκτείνεται κατά πολύ πέραν της Ένωσης. Η θέση που θα εγκριθεί στο Κιότο και τα αποτελέσματά της θα αποτελέσουν μοναδική ευκαιρία για την Ένωση και τα κράτη μέλη της να ενισχύσουν τις πολιτικές τους, ώστε να συνεργάζονται καλύτερα σε διεθνές επίπεδο, διαδραματίζοντας ηγετικό ρόλο στην προώθηση της ατζέντας του 2030 για τη βιώσιμη ανάπτυξη.
                  
               
                     (9)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην επιτροπή για την πρόληψη του εγκλήματος και την ποινική δικαιοσύνη, στο Οικονομικό και Κοινωνικό Συμβούλιο των ΗΕ (Ecosoc) και στη Γενική Συνέλευση των Ηνωμένων Εθνών σε σχέση με τη δήλωση του Κιότο, δεδομένου ότι η δήλωση του Κιότο θα επηρεάσει το νέο παγκόσμιο πρόγραμμα του UNODC και δεδομένου ότι θα είναι σε θέση να επηρεάσει αποφασιστικά το περιεχόμενο του δικαίου της Ένωσης, και συγκεκριμένα τον προτεινόμενο κανονισμό του Ευρωπαϊκού Κοινοβουλίου και του Συμβουλίου για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας.
                  
               
                     (10)
                  
                  
                     Η δήλωση του Κιότο θα ενισχύσει το υφιστάμενο διεθνές νομικό πλαίσιο και θα αποτελέσει τη βάση για περαιτέρω δράση σε ενωσιακό επίπεδο σε διάφορους τομείς εγκληματικότητας. Ως εκ τούτου, είναι σκόπιμο να γίνει αποδεκτή η έγκριση της δήλωσης του Κιότο στο πλαίσιο του συνεδρίου.
                  
               
                     (11)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 21 για τη θέση της Ιρλανδίας όσον αφορά τον χώρο ελευθερίας, ασφάλειας και δικαιοσύνης που προσαρτάται στη Συνθήκη για την Ευρωπαϊκή Ένωση (ΣΕΕ) και τη ΣΛΕΕ, και με την επιφύλαξη του άρθρου 4 του εν λόγω πρωτοκόλλου, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.
                  
               
                     (12)
                  
                  
                     Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στη εφαρμογή της.
                  
               
                     (13)
                  
                  
                     Η θέση της Ένωσης θα πρέπει να εκφραστεί από τα κράτη μέλη της που συμμετέχουν στο Συνέδριο, ενεργούντα από κοινού. Σύμφωνα με το καθήκον της καλόπιστης συνεργασίας, τα κράτη μέλη της Ένωσης οφείλουν να υπερασπίζονται την εν λόγω θέση στα μετέπειτα στάδια της έγκρισης της δήλωσης του Κιότο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο 14ο συνέδριο των Ηνωμένων Εθνών για την πρόληψη του εγκλήματος και την ποινική δικαιοσύνη («συνέδριο») στο Κιότο της Ιαπωνίας, από 7 έως 12 Μαρτίου 2021 είναι να γίνει αποδεκτή η έγκριση της δήλωσης του Κιότο για την προαγωγή της πρόληψης του εγκλήματος, της ποινικής δικαιοσύνης και του κράτους δικαίου: προς την υλοποίηση της ατζέντας του 2030 για τη βιώσιμη ανάπτυξη («δήλωση του Κιότο»). Το σχέδιο δήλωσης του Κιότο επισυνάπτεται στην παρούσα απόφαση.
         
         
            Άρθρο 2
            Η θέση που αναφέρεται στο άρθρο 1 εκφράζεται από τα κράτη μέλη της Ένωσης που συμμετέχουν στο Συνέδριο, ενεργώντας από κοινού.
         
         
            Άρθρο 3
            Οι εκπρόσωποι της Ένωσης μπορούν να συμφωνήσουν σε ελάσσονες αλλαγές στη δήλωση του Κιότο χωρίς περαιτέρω απόφαση του Συμβουλίου.
         
         
            Άρθρο 4
            Η παρούσα απόφαση απευθύνεται στα κράτη μέλη.
         
         
            Βρυξέλλες, 5 Μαρτίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Οδηγία 2011/36/ΕΕ του Ευρωπαϊκού Κοινοβουλίου και του Συμβουλίου, της 5ης Απριλίου 2011, για την πρόληψη και την καταπολέμηση της εμπορίας ανθρώπων και για την προστασία των θυμάτων της, καθώς και για την αντικατάσταση της απόφασης-πλαίσιο 2002/629/ΔΕΥ του Συμβουλίου (ΕΕ L 101 της 15.4.2011, σ. 1).
         
            (2)  Οδηγία 2011/93/ΕΕ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με την καταπολέμηση της σεξουαλικής κακοποίησης και της σεξουαλικής εκμετάλλευσης παιδιών και της παιδικής πορνογραφίας και την αντικατάσταση της απόφασης-πλαίσιο 2004/68/ΔΕΥ του Συμβουλίου (ΕΕ L 335 της 17.12.2011, σ. 1).
         
            (3)  Οδηγία 2013/40/ΕΕ του Ευρωπαϊκού Κοινοβουλίου και του Συμβουλίου, της 12ης Αυγούστου 2013, για τις επιθέσεις κατά συστημάτων πληροφοριών και την αντικατάσταση της απόφασης-πλαισίου 2005/222/ΔΕΥ του Συμβουλίου (ΕΕ L 218 της 14.8.2013, σ. 8).
         
            (4)  Οδηγία 2014/42/EE του Ευρωπαϊκού Κοινοβουλίου και του Συμβουλίου, της 3ης Απριλίου 2014, σχετικά με τη δέσμευση και τη δήμευση οργάνων και προϊόντων εγκλήματος στην Ευρωπαϊκή Ένωση (ΕΕ L 127 της 29.4.2014, σ. 39).
         
            (5)  Οδηγία (ΕΕ) 2017/541 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για την καταπολέμηση της τρομοκρατίας και την αντικατάσταση της απόφασης-πλαισίου 2002/475/ΔΕΥ του Συμβουλίου και για την τροποποίηση της απόφασης 2005/671/ΔΕΥ του Συμβουλίου (ΕΕ L 88 της 31.3.2017, σ. 6).
         
            (6)  Οδηγία (ΕΕ) 2018/1673 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, σχετικά με την καταπολέμηση της νομιμοποίησης εσόδων από παράνομες δραστηριότητες μέσω του ποινικού δικαίου (ΕΕ L 284 της 12.11.2018, σ. 22).
         
            (7)  Οδηγία (ΕΕ) 2019/713 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (ΕΕ L 123 της 10.5.2019, σ. 18).